A) INDICTIO CAPITULI GENERALISSacri Ordinis Cisterciensis anno Domini M. DC. LXXXVI, die 13 et sequentibus mensis maii apud Cistercium celebrandi. Nos, frater Ioannes Petit, abbas Cistercii… *etc. ut praecedenti* …salutem in Eo qui est omnium salus. Revoluto iam prope tempore ad Capituli generalis celebrationem, Ordinis nostri statutis, sanctionibus Apostolicis, ac praesertim *Brevi* felicis recordationis Alexandri PP. VII praefixo, ut omnibus obedientiae documento simus, officiique partes studiose impleamus, ipsum convocare et indicere decrevimus ; eo sane libentius, quod sopita, litteris Apostolicis datis die decima maii proxime elapsi, sedataque prorsus controversia, quae publicam Ordinis concussit tranquillitatem, serenum tandem illuxit, Deoque agente pax undequaque constabilita est, spes inde certa affulget, omnes eodem Spiritu eademque charitate, qua Ordo noster constitutus est atque effloruit, puriori disciplinae restituendae, ac firmandae statutorum observantiae, collaboraturos. Et ne irrita sint bona, quae ex pace et concordia augurantur, excusso veterno quo tamdiu torpuimus, pristinum omnes innovemus spiritum, extinctum fervorem accendamus, languentem suscitemus zelum, Patrum pietatem aemulemur et observantiam. Id unum spectemus omnes, votisque conspirantibus ad illud ipsum tendamus ; omnium enim consilio, consensione atque conatu instaurabitur, quod singulorum incuria et torpore labefactatum est. Eo fine, eoque animo Capitulum nostrum generale vobis omnibus per praesentes litteras indicimus, anno proxime futuro, videlicet 1686, in mense maio, ad diem quae erit decima tertia eiusdem mensis et feria secunda post quartam a Sancto Pascha dominicam, in qua *Cantate* ad introitum missae dici consuevit, in archicoenobio nostro Cisterciensi quod est totius Ordinis caput, in ducatu Burgundiae et dioecesi Cabilonensi celebrandum iuxta regularia nostra instituta, constitutionesque Apostolicas. Ne vero huic tam sancto operi … *etc. ut in praecedenti*. Et ne ulla ignorantiae … *etc.* Iniungimus praeterea … *etc.* Insuper praecipimus… *etc.* Et quoniam praesentium … *etc.* Datum Parisiis in nostro S. Bernardi collegio sub nostra subscriptione, maioris sigilli nostri appensione, et nostri secretarii ordinarii chirographo, die prima mensis augusti, anno Domini millesimo sexcentesimo octogesimo quinto. Sic signatum F. Ioannes abbas generalis Cisterciensis, et infra de Mandato Rmi D. D. abbatis Cisterciensis generalis, F. Renatus Dubois secretarius, et sigillatum maiori sigillo eiusdem Reverendissimi Domini nostri. * * * Anno Domini 1686, die 13 et sequentibus mensis maii, statuta sunt haec apud Cistercium in Capitulo generali. 1.  Die 13, post tertiam, celebrata in pontificalibus missa de Spiritu Sancto a R. D. abbate de S. Urbano ad sonitum maioris campanae convenerunt in Capitulo, cum conventu Cistercii, Rmus D. N. et R. D. abbates numero triginta octo, inter quos adm R. quatuor primi, officiarii Ordinis et alii ad praesens generale Capitulum vocati, hymnoque *Veni Creator Spiritus* decantato, versibusque et oratione a praefato Rmo D. N. dictis, et *Benedicite* more Ordinis, idem Rmus concionem habuit. Tum cantor accepta ab eo benedictione legit articulum ex *Antiquis diffinitionibus*, scilicet *Quomodo se habeant abbates in Capitulo generali* ; item, caput *Chartae charitatis* de Capitulo generali et caput bullae Clementis PP. IV quae incipit *Parvus fons* de eodem Capitulo generali. Quibus lectis recesserunt Rmus D. N. et R. adm quatuor primi abbates in Diffinitorium, toto coetu interim audiente integram lectionem praedictarum *Chartae charitatis*, bullae Clementis IV et capitis secundi regulae s. Benedicti, *Qualis debeat esse abbas*. Reversisque e Diffinitorio Rmo D. N. et R. adm quatuor primis abbatibus, secretarius eiusdem Rmi legit ad analogium ordinationem Capituli generalis, quae sic se habet. 2.  *Ordinatio capituli generalis anni domini* 1686. *Diffinitores* : Rmus D. N. [de **Cistercio**], R. D. de Salem, R. D. de Columba, R. D. de S. Urbano, R. D. de Charitate Lingonensi, monasteriorum abbates. Adm R. D. de **Firmitate**, R. D. de Valcellis, R. D. de Alna, R. D. de Laude, R. D. de Petris, monasteriorum abbates. Adm R. D. de **Pontigniaco**, R. D. de Caduino, R. D. de S. Sulpitio, R. D. de Valle Richerii, R. D. de Bledzouvio, monasteriorum abbates. Adm R. D. de **Claravalle**, R. D. de Fulcardimonte, R. D. de Valle clara, R. D. de Hemmenroda, R. D. de Precibus, monasteriorum abbates. Adm R. D. de **Morimundo**, R. D. de Villario Metensi, R. D. de Parisio, R. D. de Alta sylva, R. D. de Porta coeli, monasteriorum abbates. *Confessarii* : R. D. de Claroloco, R. D. de Gratia Dei Bisuntinensi, monasteriorum abbates, D. Prior de Bello prato Belvacensi, s. th. d., D. Prior de Tribus fontibus, s. th. d., D. Prior de Gratia Dei Pictaviensi, D. Felix Gastessi de Atallu delegatus Congregationis Coronae Arragonum et Navarrae, S. Ferdinandus Höll secretarius Congregationis Superioris Germaniae, D. Prior de Pietate Dei. *Magistri caeremoniarum* : R. D. de Candelio, R. D. de Marciliaco, D. Prior Cistercii, D. Prior de Curia Dei, D. Prior de Ardorello, D. Prior S. Salvatoris Antuerpiensis, D. Supprior Cistercii. *Auditores computationum* : R. D. de Novo Castro, R. D. de Bona aqua, monasteriorum abbates, D. Prior titularis de Gratia N. D. s. th. d., D. Prior de Caro campo, D. Prior de Perigniaco, D. Prior de Regalimonte, D. Confessarius monialium de Marquetta. *Contractuum examinatores* : R. D. de Labacio, R. D. de Septem fontibus monasteriorum abbates, D. Prior de Loco regio, D. Rector collegii Avenionensis, D. Prior de Longo ponte, D. Anselmus Hassuer secretar. R. D. de S. Urbano. *Receptores excusationum* : R. D. de S. Remigio, R. D. de Claro loco monasteriorum abbates, D. Prior de Oliveto, s. th. d., D. Prior de Gimonte, s. th. d., D. Prior de Fonteneto. *Notarii abbates* : R. D. de Chalocheio, R. D. de Veteri villa. *Promotores causarum* : R. D. de Stamedio, R. D. de Charmeia monasteriorum abbates. *Notarii ad pedes* : D. Secretarius Rmi D. N., s. th. d., D. Capellanus eiusdem Rmi D. N. *Portarii diffinitorii* : D. Prior de Frenada, D. Prior de Monte petroso. 3.  Qua ordinatione perlecta, Rmus D. N. a Diffinitoribus et officiariis iuramentum fidelitatis in adimplendo officio exegit, quod omnes stando praestitere, et idem Rmus sedendo. 4.  Tum iussit Rmus D. N. ut omnes Diffinitores in locum Diffinitorii secederent ibi continuaturi, et sic eodem Rmo et ceteris Diffinitoribus in dicto loco residentibus secundum antiquitatem monasteriorum suorum, cum eiusdem Diffinitorii praedictis officiariis decrevit Capitulum generale orationes fieri solitas in omnibus Ordinis monasteriis, videlicet : 5.  Pro SS. D. Innocentio Divina Providentia PP. XI, necnon pro EE. ac RR. S. R. E. Cardinalibus, et maxime pro E. ac R. Domino Benedicto Cardinale Pamphilo clementissimo Ordinis protectore… *etc.* 6.  Praeterea pro SS. et Aug. D. N. D. Leopoldo, Dei gratia Romanorum Imperatore, necnon pro Christianiss. D. N. Ludovico XIV Francorum et Navarrae Rege, ac pro inclyto D. Carolo II Hispaniarum Rege catholico, ac etiam pro nobilissima stirpe Ill. Ducum Burgundiae inclyti huius monasterii Cistercii praecipuorum fundatorum … *etc.* 7.  Insuper pro burgensibus … *etc.* 8.  Pro pace etiam … *etc.* 9.  Postremo pro omnibus Regibus … *etc.* 10.  Tum R. D. abbas de Stamedio primus Promotor requisivit ut legeretur *Breve* Apostolicum de die 10 maii anni 1685, quoquidem *Brevi* terminatae fuerunt lites et contentiones quae a tot annis inter Rmum D. N. et quatuor primos abbates vertebantur. Lectum autem id fuit simul cum litteris patentibus Regis christianissimi et arresto magni consilii regii, in quo registratum fuit. Quibus lectis, idem *Breve* ab omnibus unanimi consensu summa cum reverentia fuit susceptum, et actis Capituli insertum, et insuper iniunctum ut executioni mandaretur. Tenor autem dicti *Brevis* hic est. 11.  *Innocentius PP. XI.* — Ad futuram rei memoriam. — Cum in causa praetensae nullitatis quorumdam Capitulorum generalium Ordinis Cisterciensis, inter dilectos filios abbatum Cistercii totius Ordinis generalem ex una, et abbates monasteriorum de Firmitate, de Pontigniaco, de Claravalle et de Morimundo ex altera partibus, vertente, proposita fuerint in Congregatione vener. fratrum nostrorum S. R. E. Cardinalium negotiis et consultationibus Episc. et Regul. praeposita, nonnulla dubia ; nempe primo an sit servanda consuetudo qua pro indicendo Capitulo generali, abbas Cistercii consuevit cum quatuor primariis abbatibus deliberare ac de eorumdem consilio et assensu Capitulum indicere ? — Secundo, an ad Capitulum ad hoc ut sit generale, vocandi sint omnes abbates Ordinis ? — Tertio, an in Capitulo generali Ordinis Cisterciensis, diffinitiones sumendae sint per filiationes et non per vota capitatim ? — Quarto, an in Capitulo generali dicti Ordinis omnino adhibendi sint viginti quinque Diffinitores, ita ut non existentibus tot abbatibus, numerus integrandus sit ex aliis religiosis benemeritis ? — Quinto, an in illo pariter interesse debeant quatuor primarii abbates, et iis non intervenientibus, substituendi sint in eorum loco ? — Sexto, an Capitulum generale anni 1672 fuerit nullum ? — Septimo, an fuerit pariter nullum Capitulum anni 1683 ? Hinc est quod Nos, qui in supremo iustitiae throno a Domino constituti sumus, lites et controversias quae fraternae inter viros religiosos suave Christi iugium portantes, charitatis serenitatem obnubilare possent, tollere illisque in futurum ansam praecidere ac dubia praedicta dirimere volentes ; de memoratorum Cardinalium, qui partes tam in voce quam in scriptis informantes audierunt, remque mature discusserunt, consilio : In indicendo Capitulo generali Ordinis praedicti, abbatem Cistercii non teneri requirere neque consensum neque consilium quatuor primariorum abbatum. Ad Capitulum vero generale vocandos esse quoscumque qui de iure interesse debent. In Capitulis autem generalibus eiusdem Ordinis, votandum esse viritim et non per filiationes. Porro in deputatione Diffinitorum, non existente sufficienti numero abbatum, posse suppleri ab abbate ex aliis religiosis magis dignis eiusdem generationis, non tamen in casu voluntarii recessus. Et quoad effectum deputationis Diffinitorum, servandum esse solitum ; quo vero ad effectum suffragii abbatis absentis, non esse locum subrogationi, auctoritate Apostolica tenore praesentium decernimus et declaramus. Denique omnes nullitates quatinus in praefatis Capitulis generalibus anno 1672 et anno 1683 respective celebratis intervenerint, auctoritate et tenore praedictis sanamus, et diffinitiones et ordinationes utriusque Capituli usque ad novum Capitulum generale Ordinis praedicti, servari eadem auctoritate harum serie mandamus et praecipimus. Decernentes easdem praesentes litteras semper firmas, validas et efficaces existere et fore, suosque plenarios et integros effectus sortiri et obtinere, ac illis ad quos spectat et pro tempore spectabit, plenissime suffragari et ab eis respective inviolabiliter observari ; sicque in praemissis per quoscumque iudices ordinarios et delegatos, etiam causarum Palatii Apostolici auditores, iudicari et diffiniri debere ac irritum et inane si secus super his a quoquam quavis auctoritate, scienter vel ignoranter contigerit attentari. Non obstantibus praemissis ac constitutionibus Apostolicis, necnon quatinus opus sit, dicti Ordinis aliisve quibusvis etiam iuramento, confirmatione Apostolica vel quavis firmitate alia roboratis statutis et consuetudinibus, privilegiis quoque, indultis et litteris Apostolicis in contrarium praemissorum quomodolibet concessis, confirmatis et innovatis ; quibus omnibus et singulis, illorum tenores praesentibus pro plene et sufficienter expressis et de verbo ad verbum insertis habentes, illis alias in suo robore permansuris, ad praemissorum effectum hac vice dumtaxat specialiter et expresse derogamus ceterisque contrariis quibuscumque. Volumus autem ut eorumdem praesentium litterarum transumptis [transsumptis] seu exemplis etiam impressis manu alicuius notarii publici subscriptis et sigillo personae in ecclesiastica dignitate constitutae munitis, eadem prorsus fides tam in iudicio quam extra illud habeatur, quae ipsis praesentibus haberetur si forent exhibitae vel ostensae. — Datum Romae apud Sanctam Mariam Maiorem sub annulo Piscatoris, die 10 maii 1685, pontificatus nostri anno nono. *Sic signatum* J. G. Slusius, et sigillatum in cera rubea. 12.  R. tamen adm D. abbas de Claravalle tam suo quam aliorum primorum abbatum nomine declaravit, quod et si praefatum *Breve* Apostolicum cum humilitate omnique submissione recipiat, nihilominus se recursum interponere velle adversus idem *Breve* ad Summum Pontificem melius informandum. Eius declarationis, quam legebat in charta, petiit sibi dari actum, et in actis Capituli inseri. Requirente vero R. D. de Stamedio primo Promotore istius declarationis communicationem prius sibi fieri, et concessum fuit. 13.  Tum R. D. de Caduino tam suo quam ceterorum S. O. abbatum nomine declaravit, quod si quid in hoc Capitulo contra eorum iura et privilegia fieret, id eidem S. O. nihil praeiudicare posset. Cuius etiam declarationis actum petiit. Requisivit autem R. D. abbas de Stamedio primus Promotor eiusdem declarationis communicationem, quae pariter ei fuit concessa. 14.  Eadem die 13, pomeridianis horis, convocato ad sonitum maioris campanae Diffinitorio ad requisitionem R. D. de Stamedio primi Promotoris, ut examinaretur *Rituale* a vener. priore de Barbello confectum, sunt deputati R. D. de Septem fontibus, vener. priores de Cistercio, de Firmitate, de Claravalle, de Loco regio, et de Longo ponte. 15.  Requirente eodem R. D. de Stamedio primo Promotore, ut supradicta primorum abbatum declaratio reiiceretur, ne actis Capituli insereretur. Et egressis e Diffinitorio quatuor primis, quia res ad illos spectabat, statutum fuit auditis viritim singulorum Diffinitorum votis, eiusmodi declarationem actis Capituli generalis non esse inserendam, sed penitus reiiciendam. 16.  Requirente etiam R. D. de Stamedio primo Promotore, ut determinaretur potestas patrum immediatorum, Visitatorum, et priorum in monasteriis commendatis, deputati sunt ad hoc commissarii R. D. de Valle clara, de Columba, de Precibus et de Charitate, et vener. priores de Loco regio et de Bello prato. 17.  Super querela quod quaedam abbatissae sub paupertatis aut alio praetextu monialibus necessaria ad victum et vestitum non administrarent, statuit Capitulum generale esse determinandum a patre immediato vel Visitatore numerum monialium, quibus tam sanis quam aegrotis necessaria ad victum et vestitum abbatissae ex redditibus monasteriorum administrare tenebuntur. 18.  Tum ad requisitionem R. D. de Charmeia secundi Promotoris, inchoata fuit lectio diffinitionum Capituli generalis de anno 1672. 19.  Die 14, celebrata missa in pontificalibus a R. D. de Hemmenroda et convocato de more Diffinitorio, requisivit R. D. de Stamedio, ut minuatur numerus novitiatuum Comm. Observ. in Gallia ; 2°, ut deputentur commissarii pro visitandis illis novitiatibus ; 3°, suspendatur receptio novitiorum donec eiusmodi visitatio fuerit peracta ; 4°, ut quantitas pensionis novitiorum et noviter professorum determinetur. 20.  Requisivit etiam R. D. de Stamedio, ut deliberaretur an expediret continuare aut supprimere officium Syndicorum, super quibus requisitionibus statuit Capitulum generale R. D. abbates consultores audiendos. 21.  Deinde continuata fuit lectio diffinitionum Capituli generalis anni 1672, occasione cuius lectionis, proposuit et conquestus est R. D. Promotor, quod in Sabaudia abbas commendatarius de Alta cumba et de Alpibus praetendit ius nominandi novitios in illis monasteriis recipiendos. Et requirente eodem R. D. Promotore, ut adm R. D. de Claravalle quamprimum visitet per seipsum monasteria istius provinciae quae sunt suae filiationis, declarat praesens Capitulum generale, ius illud nominandi seu praesentandi novitios non competere abbatibus commendatariis, prohibetque ne in posterum Ordinis superiores eiusmodi novitios ab abbatibus commendatariis per abusum forsan nominandos seu praesentandos admittant sub poena suspensionis. Mandat insuper Capitulum generale R. adm D. de Claravalle, ut intra annum omnia suae filiationis monasteria in provincia Sabaudiae sita per seipsum visitet et huic malo obviet. 22.  Audito a Capitulo generali, quod R. D. de Septem fontibus et venerabiles priores de Cistercio, de Firmitate, de Claravalle, de Loco regio et de Longo ponte deputati ad *Ritualis* examen vix possunt huic officio tempore Capituli, vacare, sancitum est, ut a Cistercio non prius exeant quin hoc opus perfecerint postea typis mandandum, cum decreto Capituli generalis, quo declarabitur fore unicuique liberum annotare quae iudicaverit immutanda, et tandem in sequenti, proelo, auctoritate Capituli generalis vel Rmi D. N. faciendo, hoc *Rituale* sic correctum ab omnibus observetur. 23.  Eadem die, pomeridianis horis, convocato de more Diffinitorio, requirente Promotore, ut hucusque lectae diffinitiones Capituli generalis de anno 1672 confirmarentur, statutum est a Capitulo generali eas admitti et confirmari cum additionibus, limitationibus et declarationibus infrascriptis. 24.  E diffinitione de pretio librorum quae incipit : *Cum multi conquesti* (*n°* 53) tollantur haec verba : Bibliopolam Parisiensem. — Diffinitioni de litteris commendatitiis quae incipit : *Statuit etiam* (*n°* 76) addantur post haec verba : aliquod mittitur, ista scilicet : et tempus eorum praefigetur. Insuper loco verbi : recipere teneatur, ponatur : recipiat. — Item, diffinitioni de non amovendis prioribus, dum sunt Ordinis officiales, quae incipit : *Confirmat praesens* (*n°* 200) addatur in fine : procedendi per vias iuris. 25.  Requirente Promotore, ut diffinitiones Capituli generalis de anno 1683 confirmarentur, decrevit Capitulum generale post earum lectionem factam, eas omnes et singulas confirmandas esse prout praesenti decreto confirmat, mandans omnibus Ordinis personis eas inviolabiliter observare, sub poenis in iis contentis cum additionibus, limitationibus et declarationibus infrascriptis. 26.  Occasione lectae diffinitionis contra Sebastianum Mabre-Cramoisy, requirente Promotore, ut eius attentata contra Ordinis honorem et ius hucusque illibatum typographum eligendi, refrenentur. Decrevit Capitulum generale dictam diffinitionem confirmando enixissime nomine suo scribendum esse ad excell. Galliae Cancellarium, ut eius auctoritate Ordinis sacri iura conserventur. 27.  Diffinitioni de obligatione veniendi ad Capitulum quae incipit : *Capitulum generale* (n° 181) additur in fine : et solvendi dupli expensarum quas facerent veniendo ad Capitulum generale. — Item, diffinitioni de conversis quae incipit : *Lectis* (*n°* 177), addantur in fine haec verba : Et declarat praesens Capitulum conversos et conversas professos et professas habendos et habendas esse pro veris religiosis. — Diffinitioni etiam de ordine quem debent tenere novitii, quae incipit : *Qui primus ingreditur capitulum* (n° 53) addatur immediate post : ad sumendum habitum. — Ad diffinitionem de ordine abbatum, quae incipit : *Requirente D. Promotore* (n° 63) post ultima verba : *standum esse*, addendum est quod : abbates infra primum Capitulum generale tenebuntur mittere Cistercium vel afferre authentica fundationum monasteriorum suorum, ut tabula nova et exacta fiat iuxta tempus fundationum. — E diffinitione de vestimentis quae incipit : *Invigilans Capitulum* (*n°* 57), tollatur hoc verbum : maxime. — Diffinitioni etiam de vestimentis, quae incipit : *Omnes uniformiter* (*n°* 79), post haec verba : *cum solo pallio nigro*, addantur ista : vel cum clamyde larga et non stricta. — Diffinitio de clausura monialium quae incipit : *Ingredi autem* (*n°* 81), omnino tollatur, et eius loco substituatur : quoad circa clausuram monialium observetur Concilium Tridentinum. 28.  Die 15, celebrata missa pro defunctis in pontificalibus a R. D. de Labacio, et congregato de more Diffinitorio, referente R. D. Promotore appellationem ab abbatissa de Claretis emissam ad Capitulum generale contra quasdam prohibitiones et ordinationes adm R. D. de Claravalle factas, idem Capitulum generale decernit communicationem faciendam praedictae appellationis a dicto adm R. D. de Claravalle. 29.  Ad requisitionem R. D. Promotoris, ut praescribatur forma tenendi Capituli generalis iuxta antiqua Ordinis statuta, deputati sunt ad id muneris adm R. D. de Morimundo, R. D. de Valle Richerii, de Columba et de Charitate. 30.  E diffinitione item Capituli generalis 1683, de monialibus, quae incipit : *Prohibetur quoque*, (*n°* 82) tollenda sunt circa finem haec verba : sed ut melius et cum maiori sedulitate exsequantur. Item, in diffinitione de officiariis, quae incipit : *Idem Capitulum* (*n°* 100) post illa verba : ad illa officia pertinentes, inserantur ista : a cellerariis recipiantur, et secundum fundatorum intentionem. — In diffinitione de compilatione constitutionum quae incipit : *Ad conficiendam* (*n°* 92), commissariis ad id deputatis adiunctus est R. D. de Charmeia, et additum : quod Ordinis sumptibus opus absolvant. 31.  Ad revidendas diffinitiones circa S. O. editas, quae incipiunt : *Quoniam a multis* (*n°* 114), *Mortuo* (*n°* 116), *In monasteriis* (*n°* 117), *Quoad appellationes* (*n°* 118), committitur R. D. de Fulcardimonte, de Valcellis, de Columba et de Charitate. — Pariter quoad diffinitionem pro Congregatione Coronae Arragonum et Navarrae, quae incipit : *Una cum R. D.* (*n°* 109) committitur R. D. abbatibus de Hemmenroda, de Precibus et de Bledzouvio. 32.  Eadem die, pomeridianis horis, congregato ut prius Diffinitorio… 33.  Circa diffinitionem eiusdem Capituli generalis 1683, quae incipit : *Cum ad audientiam*, (*n°* 193) revocatur commissio data adm R. D. de Claravalle pro visitatione monasteriorum eiusdem Vasconiae. Ad diffinitionem de Procuratore generali in Gallia, quae incepit : *Requirente R. D.* (*n°* 180) statutum est, ut R. D. abbati de Chalocheio summa a praeterito Capitulo ei adiudicata refundatur ex contributionibus cuiuscumque provinciae. 34.  Occasione diffinitionis pro monasteriis Siciliae, quae incipit : *Prohibet Capitulum generale* (n° 216), statuit idem Capitulum, scribendum esse Regi catholico et excell. Duci de Alba, praesidi consilii supremi Italiae, ut augeantur mensae tenuissimae conventuales monasteriorum illius regni. Interim vero executioni firmissimae mandetur decretum de vita communi et de vestiario in specie, non in pecunia dando. 35.  Referenti R. D. de Salem, conversos in Bavaria habitum in Ordine consuetum non deferre, mandat Capitulum generale ut conversos omnes in illis partibus ad habitum Ordinis reducat. 36.  Declarat Capitulum generale diffinitiones Capitulorum generalium provisionaliter obligare, etiam antequam in sequenti Capitulo sint confirmatae. 37.  Die 15, post missam de laudabili Sancto Sacramento celebratam in pontificalibus a R. D. de Laude, et congregato ad sonitum maioris campanae Diffinitorio, R. D. de Novo Castro ingressus Diffinitorium retulit mentem R. D. consultorum super articulis ipsis circa novitiatus et Syndicos communicatis, et requirente Promotore, ut dicti articuli in deliberationem mitterentur. 38.  Circa primum, de minuendo numero novitiatuum, committitur R. D. de Fulcardimonte et de S. Sulpitio, ut una cum Visitatoribus provinciarum conferant et examinent, quae monasteria novitiatibus instituendis sint magis commoda. 39.  Circa secundum, orta quaestione de designandis novitiorum magistris pro qualibet provincia, remittitur ad Rmum D. N. et adm R. D. quatuor primos abbates. 40.  Circa tertium, de suspensione receptionis novitiorum, sancitum est non esse suspendendum, tamen intra sex menses designandos esse magistros novitiorum. 41.  Circa quartum, de quantitate pensionum determinanda pro novitiatu et professorio, decrevit Capitulum generale trecentas libras turonen. sufficere quolibet anno tam pro victu quam pro vestimentis tempore novitiatus et professorii, et ceteris omnibus etiam in casu cuiuslibet infirmitatis necessariis. 42.  Denique circa articulum de Syndicis continuendis vel supprimendis, remittitur ad proximum Capitulum generale. Interim vero non poterunt per triennium nisi una vice visitationibus interesse, tuncque colligent Ordinis contributiones. 43.  Tum R. D. Promotor relutit [retulit] libellum supplicem pro R. D. de Parisio una cum monasterii sui conventu petit ut sibi liceat fundare bursas duas in collegio Parisiensi, quamlibet trecentarum librarum annuarum ; unam pro sustentatione scolaris ex suo monasterio, vel illius defectu ex filiatione seu generatione Morimundi ; alteram pro calefaciendis scolaribus impendendam. Praesens Capitulum generale admisit dictam petitionem. 44.  Ad requisitionem Promotoris ut determinetur auctoritas prioris vacantium monasteriorum per abbatem regularem regi solitorum ; committitur R. D. de Valcellis, de Laude et de Charitate. 45.  Eadem die, pomeridianis horis et congregato, ut solitum est, Diffinitorio, requirente R. D. Promotore, itemque supplicante R. D. de Dunis, ut consequenter ad arrestum sanctioris consilii Regis christianiss. Capitulum generale decernat abbatiam de Dunis legitime translatam fuisse Brugas, et insuper declaret D. Arnaldum Terrasse illegitime nomen et insignia abbatis etiam nunc deferre. Statuit praesens Capitulum generale dictam abbatiam de Dunis habendam esse pro legitime translatam Brugas ; volens ut coram Visitatore Picardiae quam primum citetur dictus D. Arnaldus Terrasse. Et iniungitur eidem Visitatori sub poena suspensioins [suspensionis] ipso facto, ut si convictus fuerit dictus Arnaldus nomen et insignia abbatis detulisse, imo deferre, illud ei Visitator prohibeat nomine Capituli generalis. 46.  Querimonia facta a R. D. Promotore contra Fr. Ambrosium Le Maignan, monachum de Pinu, quod falso nomen Procuratoris abbatum, priorum et religiosorum S. O. in Gallia usurpaverit in quadam supplicatione SS. D. N. porrecta, quam praedictus Promotor prae manibus habebat. Capitulum generale non ferens tantam temeritatem statuit dictum fratrem termino peremptorio a Visitatore provinciae citandum esse, coram quo comparere teneatur. Et eo audito, si reus tantae temeritatis esse iudicatur, a quocumque officio sive alio privetur, et inhabilis ad quodvis aliud esse iudicetur, donec per Capitulum generale aliud ordinetur. Quod si comparere noluerit, post primam et secundam citationem, eamdem poenam incurrat. Executionem praesentis diffinitionis Visitatori provinciae S. O. in qua degit, committit Capitulum generale in plenaria Ordinis potestate. 47.  Conquerente Promotore, quod non obstante praecedentis Capituli generalis diffinitione, qua statutum fuerat, ut R. adm D. de Claravalle praetendens suo monasterio deberi aliquas pecuniarum summas ab Ordine, nempe 300 libr. turonen. annui redditus, intra tres menses in urbe Parisiensi coram Rmo D. N. aut ab aliis ab eo deputandis chartas seu titulos originales huiusmodi debiti exhiberet ; quibus visis et approbatis, solveretur ei summa, quae eidem debita fuerit, tam pro principali quam pro interesse usque ad diem illam. Et quod nisi chartas illas seu titulos exhiberet supradicto statuto, tempore, aut sufficientes non apparerent, non teneretur Capitulum generale pecunias illas solvere. Mandans Procuratori suo generali ut procuraret per omnes iuris et iustitiae vias a praedictis praetensis debitis Ordinem absolvi ; revocans interea omnes et singulas commissiones hucusque datas a Capitulo generali praedecessoribus dicti abbatis Claraevallis, seu etiam forte ipsi moderno, ad exigendas seu levandas contributiones Ordinis in quocumque monasterio cuiuscumque provinciae sub quocumque praetextu. Nihilominus tamen dictus R. adm D. de Claravalle litteras illas originales non exhibuit ; et insuper a pluribus monasteriis contributiones accepit. Quare motum Capitulum generale, audito prius dicto R. adm D. de Claravalle et praevia ei facta in ipsomet Capitulo generali oblatione refusionis seu solutionis summae ab eo praetensae tam pro principali quam pro interesse, si dictas chartas seu titulos originales vellet exhibere, confirmando et renovando diffinitionem in ultimo Capitulo factam, statuit totum illud negotium pace vel iudicio terminandum. Unde si dictus R. adm D. de Claravalle et eius conventus viam compromissi acceptare voluerint, intra annum ab hac die computandum Capitulum generale dat facultatem et plenum posse Rmo D. N. simul et procuratori suo generali in Gallia, compromittendi in aliquos arbitros cum adm R. D. dicto et conventu Claravallensi ; seu personas aut iudices eligendi, qui totum negotium examinent, iudicent et ad debitum finem perducant. Quod si dictus D. et conventus Claravallensis viam compromissi acceptare noluerint, Capitulum generale denuo mandat Procuratori suo ut procuret per omnes iuris et iustitiae vias, ut ab illa praetensione Ordo absolvatur quamprimum fieri poterit ; prohibetque dicto D. de Claravalle et eius conventui, ne ullas Ordinis contributiones a quocumque monasterio sub dicto aut alio quovis praetextu exigant seu levent, et quibuslibet personis, ne illis solvant, sub poenis contra non solventes contributiones contentis in nostris statutis ; omnes et singulas commissiones hucusque datas abbatibus Claraevallensibus pro levandis et accipiendis contributionibus iterato et penitus revocando, in plenaria Ordinis potestate. 48.  Cum orta fuerit difficultas super quibusdam articulis circa facultatem quam habent seu habere praetendunt quidam priores vacantium monasteriorum per abbates regulares regi solitorum, maxime Cisterciensis et quatuor primorum, ob diffinitionem praecedentis Capituli, qua dicitur in omnibus illis monasteriis, quamdiu vacaverint, administrationem ad priorem et conventum pertinere, salvo iure patris abbatis iuxta constitutionem Clementis PP. IV et alia statuta, secundum quae prior vacantis monasterii cum consilio conventus illius provideat de filiabus visitandis, non tamen sine aliquo abbate. Quaestione Capitulo generali proposita : 1°, videlicet, priore vacantis monasterii deficiente, quisnam debeat supplere vices illius ? — 2°, similiter aliis deficientibus officiariis, puta sacrista, cellerario et aliis, quisnam debeat providere ? 3°, an prior vacantis monasterii possit instituere et destituere priores et alios officiarios in monasteriis subditis iure filiationis ? 4°, an possit ea visitare per se aut per commissarium ? 5°, an idem prior vivente abbate vocari queat : Vicarius natus filiationis, et aliquam habeat auctoritatem ? — Visis et examinatis diffinitionibus super hoc olim factis, nempe cap. 12, Dist. VII *Instit. Capit. gener.*, et cap. 9 et 1, Dist. VIII *Antiquarum Diffinitionum* ; et audita relatione R. D. de Valcellis, de Laude et de Charitate commissariorum ad id deputatorum, ad praedictas quaestiones sic respondet Capitulum generale. — Ad 1 : administratione domus vacantis penes conventum remanente iuxta *Clementinam*, si priore domus destituatur, subpriorem vices eius agere debere. — Ad 2 : si deficiunt officiarii, conventum simul cum praesidente debere providere. — Ad 3 : in filiabus nihil sine magna et urgenti necessitate immutandum. Si autem urgeat necessitas, commissarium esse deputandum a priore simul et consilio domus vacantis, usquedum a patre abbate provideatur. — Ad 4 : non expedire ut prior per se vel per commissarium aut commissarios ab ipso priore simul et consilio domus deputandum sive deputandos visitet ; et hoc nisi in magna et evidenti necessitate. — Ad 5 : vivente abbate monasterii filiationem habentis, priorem non posse vocari seu nominari Vicarium filiationis, nec ullam in ea habere auctoritatem, nisi per specialem commissionem receperit ab abbate. Per haec autem omnia non intendit Capitulum generale praeiudicare iuri patrum abbatum monasteriorum vacantium. 49.  Negotium fratris Josephi Finot monachi de Claravalle a Sancta Congregatione Episc. et Regul. ad Capitulum generale remissum committitur R. adm D. de Morimundo gratia vel iudicio terminandum. 50.  Supplicanti vener. D. Georgio Meillardet monacho monasterii de Monte S. Mariae in comitatu Burgundiae et provisori seminarii Dolani, assignavit Capitulum generale super dicto monasterio pensionem 300 libr. turonen. annuarum a die exitus sui a dicto seminario, et quamdiu erit extra regnum Franciae, statuitque idem Capitulum generale supplicandum esse Regi christianissimo ut dictus Georgius in patriam redire possit. 51.  In causa vertente inter abbatem de Pinu et priorem de Bonoloco Burdegalensi, an frater Nicolaus Robin monasterii praedicti vel de Bono loco sit professus ? Auditis commissariis ad hoc deputatis et visis instrumentis hinc et inde datis, declarat Capitulum generale dictum fratrem Robin pro professo monasterii de Pinu esse habendum ; et consequenter teneri provisionaliter monasterium de Pinu ad omnes expensas monasterio de Cistercio occasione dicti fratris Robin toleratas. 52.  Insuper prohibet idem Capitulum, ne deinceps ulli monacho liceat stabilitatem mutare sine magna necessitate et consensu proprii abbatis. Cuius stabilitatis fiat publicum instrumentum intra annum ab obtento consensu superiorum. 53.  Tum R. D. de Columba, Visitator monasteriorum S. O. statum eorumdem retulit. 54.  Audito a Capitulo generali, quod in visitationibus regularibus superiores et fratres suos quidam monachi calumnientur, renovatur statutum contra calumniatores ; et insuper declarat eos Capitulum generale inhabiles ad quodcumque officium. 55.  Ne ex publicatione votorum in electionibus monasteriorum consistorialium in partibus Superioris Germaniae et Helvetiae multae rixae, contentiones, invidiae et alia inconvenientia oriantur ; supplicandum statuit Capitulum generale SS. D. N. ut liceat in ea publicatione votorum nominare tantum personam quae maiorem partem eorum habuerit, omissis nominibus eorum, qui minorem partem habuerint. 56.  Libello supplici fr. Nicolai de la Barrière, ut sibi liceat repetere ab oeconomo monasteterii [monasterii] de S. Benedicto summam 300 libr. et 13 solid., quam mutuo accepit de consensu adm R. D. de Morimundo pro prosecutione processus contra D. Michaelem Guiton, Capitulum generale benigne annuit. 57.  Decernit Capitulum generale, quod interventiones quae fiunt a Procuratore generali vel Syndicis pro aliquo monasterio, fiant expensis illius monasterii ; et quod processus quivis, etiam judiciales contra quaslibet Ordinis personas pariter fiant sumptibus monasteriorum in quibus commorantur. 58.  Super appellatione emissa ab abbatissa et aliquot monialibus de Claretis, de quibusdam gravaminibus, quae sibi illata praetendebant a R. adm D. de Claravalle ; eoque audito et consentiente, Capitulum generale remisit dicti monasterii de Claretis regimen ad R. D. de Trappa, patrem immediatum, ut per se vel per alium, cui vices suas in scriptis committere tenebitur, ei monasterio quamprimum provideat ; alias Vicarius illius provinciae omnem eius curam habeat, praesentis Capituli generalis auctoritate. 59.  Referente R. D. Promotore libellum supplicem Ill. Marchionis de Nerestang requirentis ut in monasterio de Benedictione Dei fiant preces et alia anniversaria a patre et avo fundata. Capitulum generale committit Vicario generali provinciae, ut verbo facto cum adm R. D. de Claravalle, et partibus auditis, negotium illud terminet, in plenaria Ordinis potestate. 60.  Die 17, celebrata missa in pontificalibus a R. D. de Alna, congregato ut prius Diffinitorio, ad relationem R. D. Promotoris libellus supplex vener. Mariae Catharinae Le Bourgeois de la Varende, priorissae de Columba, pro confirmando contractu a se inito cum Ill. episcopo Quebecensi, remittitur ad contractuum examinatores. 61.  Causa R. D. abbatis de S. Salvatore Antuerpiensi ab administratione suspensi committitur R. D. de Valcellis et de Laude Capitulo referenda. 62.  Tum R. adm D. de Firmitate retulit statum monasteriorum comitatus Burgundiae et Lotharingiae ipsius visitationi a praecedenti Capitulo generali commissorum. 63.  Audita relatione R. D. de Caduino de statu monasteriorum provinciae Tholosanae statuit Capitulum generale fr. Stephanum Mulatier citandum esse quamprimum a Syndico istius provinciae coram adm R. D. de Morimundo, qui informatione facta causam diffinitive terminet. 64.  Eadem die pomeridianis horis, congregato de more Diffinitorio, ad relationem R. D. de Hemmenroda, de Precibus et de Bledzouvio abbatum deputatorum ad examen diffinitionum Congregationis Coronae Arragonum et Navarrae anni 1626, statuit praesens Capitulum generale easdem diffinitiones cum suis additionibus seu modificationibus a Rmo D. N. moderno appositis, in plenaria Ordinis potestate esse approbandas et confirmandas, sicut praesenti decreto approbat et confirmat, praecipiens et mandans eas ab omnibus inviolabiliter observari. 65.  Quia vero ex diversitate supplicationum et querelarum quorumdam monasteriorum status eiusdem Congregationis satis innotuit, praecipit et mandat praesens Capitulum generale, ut Vicarius generalis, Diffinitores et Visitatores iam dictae Congregationis quamprimum in timore Dei congregandi attente inspectis et mature consideratis tam praesentis quam aliorum Capitulorum generalium statutis et antiquis praefatae Congregationis diffinitionibus, nec non supplicationibus dictorum monasteriorum, condant et statuant sibi leges seu diffinitiones secundum *Breve* Alexandri PP. VII et statuta Ordinis nostri examinandas tamen et approbandas a Capitulo generali vel Rmo D. N. pro tempore existente. In quo quidem conventu a praesenti generali Capitulo indicto, quia aliqua forte statuenda erunt pro reformatione saepedictae Congregationis non utcumque conformia bullae Pauli PP. V. Commisit praesens Capitulum generale Procuratori generali in Curia, ut diffinitiones dicto modo statutas et a Capitulo generali vel Rmo D. N. examinatas et approbatas a SS. D. N. confirmari procuret. Insuper quia facultas condendi leges in dicta Congregatione Vicario generali, Diffinitoribus et Visitatoribus in Capitulo provinciali congregatis, permissa esse noscitur iuxta eamdem bullam Pauli V, idem Procurator nomine praesentis Capituli generalis supplicabit SS. D. N. quatinus pro hac vice tantum indulgere dignetur, ut extra tale Capitulum provinciale Vicarius generalis, Diffinitores et Visitatores convenire possint, ad opus tam necessarium perficiendum. Cui congressui vel cuique Diffinitorio aut etiam Capitulo provinciali Rmus D. N. pro tempore existens auctoritate Capituli generalis qua fungitur, per se vel per commissarium seu commissarios a se deputandum aut deputandos praeesse, ac singula monasteria in capite et in membris visitare possit et debeat, salvo iure quatuor primorum abbatum. 66.  Similiter cum haec eadem Congregatio ad instantiam incliti Philippi III, Hispaniarum Regis catholici erecta fuerit, et incrementum eiusdem a praesentis catholici Regis patrocinio ut plurimum pendere cognoscatur, supplicandum duxit Capitulum generale eidem potentissimo Regi, ut huic coetui congregando favere regia sua auctoritate dignetur ; quam supplicationem Vicarius generalis praefatae Congregationis deferre, aut si non possit, per abbatem aut saltem monachum qualificatum tradere curabit. 67.  Retulit R. D. de Fulcardimonte, Visitator monasteriorum Comm. Observ. in Insula Franciae statum eorumdem. 68.  R. D. de Valcellis retulit etiam statum monasteriorum provinciae suae Gallo Belgicae. 69.  Declarat Capitulum generale proprietarios ipso facto esse excommunicatos. Et propterea mandat a forma excommunicationis in die Palmarum publicandae ad calcem *Breviariorum* maiorum apposita auferri ista verba : nisi infra diem Iovis resipiscant. 70.  Audita relatione status monasteriorum provinciae Turonensis facta a R. D. de Chalocheio, Visitatore illius provinciae, Capitulum generale mandat ut Vicarius generalis eiusdem provinciae quamprimum monasterium de Claromonte visitet et reformet, in plenaria Ordinis potestate. 71.  Die 18, post missam in pontificalibus celebratam a R. D. de Bledzouvio, congregato, ut solitum est, Diffinitorio, circa doctores Ordinis nostri occasione gradus sui, varias exemptiones ab observantiis regularibus praetendentes, censuit Capitulum generale eos, sicut et alios monachos superioribus suis debere esse in omnibus subditos et obedientes, eosque ab officio divino intitulatione ad hebdomadas missarum, ceterisque observantiis nullatenus esse exemptos. Insuper mandat idem Capitulum, ut pensiones iis attributae in monasteriis commendatis recipiantur a monasteriorum cellerariis, libris emendis aliisque rebus doctoratui convenientibus impendendae. 72.  Tum R. adm de Morimundo antehac Vicarius generalis Campaniae retulit statum monasteriorum illius provinciae. 73.  Retulit etiam R. D. de S. Sulpitio statum monasteriorum provinciae Alverniae, unde intelligens Capitulum generale in monasterio de Feneriis tres tantum esse monachos, eosque penitus deformatos, committit idem Capitulum R. adm D. de Morimundo ut priorem et monachos bonae conversationis ibi quamprimum introducat. Interim vero ad instantiam Procuratoris generalis cogatur modernus abbas commendatarius praefati monasterii relictam a defuncto abbate regulari suppellectilem et pecunias restituere. 74.  Cum ad audientiam Capituli generalis pervenerit plures abbatissas et priorissas titulares bona temporalia suorum monasteriorum per seipsas administrare, pecunias omnes recipere et de receptis nullas reddere rationes ; praecipit praesens Capitulum generale ut *Breve* Alexandri PP. VII circa bonorum temporalium administrationem inviolabiliter observetur. Quod si renuerint post novem menses ab intimatione praesentis decreti per Vicarium provinciae cuiuslibet facienda, ab officio suo ipso facto sint suspensae, et usquedum obedierint novitias ad habitum et professionem recipi prohibet praesens Capitulum generale. 75.  Retulerunt R. D. de Valle Richerii, de Veteri villa et de Columba respective Visitatores monasteriorum S. O. in provinciis Normanniae, Britanniae minoris et Pictaviae, statum illorum. 76.  Item, R. D. de Alna, Visitator provinciae Leodiensis. 77.  Auditis commissariis super causa vertente inter R. D. abbatem de Bona aqua et monasterium de Faezia, declarat Capitulum generale fr. Petrum Pomier pro monacho de Faezia habendum esse. 78.  Referente R. D. Promotore statum monasteriorum vicariatus provinciae Rhenanae et Inferioris Germaniae, mandat Capitulum generale Vicario generali illius provinciae, ut in monasteriis monialium clausura iuxta Concilii Tridentini decreta introducatur et observetur. Moniales ad habitum regularem Ordinis reducantur, et cum saecularibus convivari non permittantur. Quia vero quaedam monasteria in illis partibus multa ab haereticis gravamina patiuntur, idem Capitulum generale praecipit supplicandum esse Emin. D. Coloniensi et Trevirensi archiepiscopis et Sereniss. Electori Brandeburgico, ut dicta monasteria singulari protectionis gratia prosequi, et a gravaminibus illis sublevare dignentur. 79.  Retulit Vicarius generalis in ducatu Burgundiae statum monasteriorum illius provinciae. — Item, Vicarius generalis provinciae Bituricensis. 80.  Declarat autem Capitulum generale fr. Claudium Legendre parochum habendum non esse pro monacho Ordinis, et ideo mandat non debere in monasterio de Landesio admitti. 81.  Eadem die, pomeridianis horis, congregato de more Dffiinitorio [Diffinitorio], supplicatio R. D. de Stella, ut minuatur taxa contributionum in monasterio suo imposita, remissa est ad auditores computationum, ut examinent et referant. 82.  Diffinitioni Capituli generalis de anno 1683 de contributionibus quae incipit *Circa contributiones* (*n°* 43) inserantur post ista verba : Visitatorum monasteria, ista scilicet : in Gallia. 83.  Quia nonnulla monasteria monialium ante annum 1683 pro contributionibus taxata non fuerunt, praesens generale Capitulum declarat non teneri ad earum solutionem ante praefatum annum. 84.  Visitatores provinciarum Pictaviensis et Provinciae retulere statum monasteriorum suae curae commissorum. 85.  Vener. abbatissa monasterii B. M. d’Esplan procurat, mediante Ill. episcopo Arausicano exponi Regi christianissimo et Sereniss principi Arausicano quanta patiatur monasterium illud, et non solutis. annuis redditibus a praefato principe ipsi debitis. 86.  Et quia fr. Iacobus Legras monachus Claraevallis ab officio prioris monasterii de Franchis vallibus per Visitatorem provinciae suspensus, et ad praesens Capitulum generale citatus, ut responderet de culpis sibi impositis, non comparuit ; audita relatione dicti Visitatoris praefatus fr. Iacobus deponitur in instanti et ad Claramvallem redeat. R. autem D. de Morimundo de alio priore huic monasterio provideat. 87.  Vener. Prior de Gimonte, Visitator provinciae Burdegalensis reddidit rationem monasteriorum suae provinciae. 88.  Requirente Promotore, praesens Capitulum generale confirmat electionem factam de persona sororis Carolae Eleonorae de Aubusson, in priorissam monasterii de Coiroux, iam a Rmo D. N. confirmatam. 89.  Audita relatione monasteriorum Delphinatus facta a vener. Rectore collegii Avenionensis Visitatore, prohibet Capitulum generale sub poenis et censuris Ordinis priorissae titulari et conventui monasterii B. M. de Gratiis in oppido Tulinensi, ne ullam unquam in posterum quocumque nomine nuncupetur alienationem faciant cuiuslibet partis territorii, quod intra clausuram continetur, vel aliorum quorumvis bonorum immobilium monasterii. 90.  Visitator provinciae Ruthenensis retulit statum monasteriorum illius provinciae. 91.  Praecipit Capitulum generale vener. priorissae de Lissaco, ut infra duos menses a monasterio dimittat suas neptes, nec ullas ad habitum et professionem recipiat, donec omnia monasterii debita persolvata fuerint. 92.  Mandat Capitulum generale vener. abbatissae de Nonenqua sub poena suspensionis, ut Visitatorem ab Ordine deputatum seu deputandum recipiat ad visitationem, et alios iurisdictionis actus obeundos, eiusque ordinationibus obediat. 93.  Capitulum generale arguit et reprehendit coram se vocatum R. D. de Candelio, quod impedierit ne Visitator provinciae Ruthenensis visitaret monasterium de Bonacumba filiam Candelii, dictoque abbati mandavit Capitulum, ne ullo modo impediret quominus idem Visitator praefatum monasterium visitet et in eo novitios ad habitum et professionem recipiat pro aliis monasteriis. 94.  Diffinitioni ultimi Capituli generalis, quae sic se habet : *Statuit Capitulum generale*… (*n°* 123) addi praecipit praesens Capitulum generale haec verba scilicet : De qua visitatione facienda monere tenebitur dictum Visitatorem. Quod si pater abbas toto triennio visitaverit, Visitator nihilominus tenebitur tertio anno visitare, ut fidelem possit de monasteriorum statu reddere Capitulo rationem. Quod triennium incipere declarat Capitulum generale a praesentis Capituli celebratione. Decernit autem Capitulum generale, non posse patres abbates mittere commissarium sive quemlibet alium delegare ad visitanda suae filiationis monasteria, processusque faciendos, nisi dum Vicarius seu Visitator provinciae partibus est suspectus, exceptis commissionibus a Rmo D. N. a et R. adm D. de Claravalle datis et dandis pro monasteriis Belgii Gallici et extra regnum Galliae. 95.  Die 19, celebrata missa in pontificalibus a R. D. de Novo Castro, congregato de more Diffinitorio, auditis R. D. de Fulcardimonte, de Valcellis, de Columba et de Charitate, commissariis specialiter deputatis, Capitulum generale circa S. O. diffinitionem edidit prout sequitur. Cum R. D. Promotor retulisset divisionem monasteriorum S. O. in quinque provincias factam ab ultimo Capitulo generali nullius utilitatis eidem observantiae fuisse, sed summi oneris, ita ut magis expedire videretur eas reducere ad numerum statutum in Capitulo generali 1667, auctoritate Apostolica confirmato ; praesens Capitulum generale cupiens pro virili eamdem Observantiam fovere iuxta mandatum Apostolicum in *Brevi* Alexandri PP. VII contentum, omnia praedictae Observantiae monasteria ad tres dumtaxat provincias reducit secundum earum divisionem a dicto Capitulo generali 1667 factam ; statuens praefata monasteria annuatim visitari habere a Visitatoribus earum respective iuxta praefatum *Breve*. 96.  Et quia ultimum Capitulum generale de anno 1683 concesserat eidem Observantiae sua habere annua comitia quibus interesse deberent omnes abbates, Visitatores et superiores omnium illius monasteriorum die et loco per Rmum D. N. generalem assignandis de consilio Visitatorum sub praesidentia ipsius Rmi aut eius commissarii ex abbatibus eiusdem Observantiae deputandi. Praesens Capitulum generale plene informatum de variis incommodis et gravaminibus, quae oriri possent, tum ex annua illa comitiorum celebratione, cum ex nimia multitudine eorum qui iis adessent, et in iis suffragium ferrent ; consideratis etiam nimiis monasteriorum expensis, longiorique ab iis superiorum absentia, formam dictorum comitiorum reduxit ad hunc modum videlicet : Praefata comitia celebrabuntur semel tantum quolibet triennio, in quibus omnes abbates et visitatores provinciarum interesse tenebuntur simul cum tribus prioribus monasteriorum commendatorum ex unaquaque provincia, qui secundum ordinem antiquitatis suorum monasteriorum et expensis eorum illuc convenient ; ita ut primis comitiis adsint priores trium antiquorum monasteriorum uniuscuiusque provinciae ; secundis comitiis adsint priores trium sequentium monasteriorum, et sic de aliis successive. 97.  Qui autem ex dictis abbatibus, visitatoribus et prioribus iis interesse non poterunt, mittent excusationes per aliquem ex iis, qui adesse tenebuntur ; quae si legitimae iudicatae non fuerint, absentes gravissime punientur. Quibus comitiis adesse poterit unus ex quatuor primis abbatibus, aut alius abbas S. O. ab ipsis delegatus sub ceterorum abbatum nomine. In eo autem coetu omnes vocem decisivam habebunt, exceptis tantum iis, qui a praeside eligentur ad munia Promotoris et secretarii. 98.  In dictis comitiis nullae fiant novae diffinitiones, sed providebitur tantum particularium necessitatibus et difficultatibus, quae occurrere possent in visitationibus tam respectu personarum visitatarum quam visitantium. 99.  Quod si aliquis prior in aliquo deliquerit, a suo etiam suspendi poterit officio in dictis comitiis ; cui suspensioni aut alteri poenae deferre tenebitur. Et si casus depositionem mereatur, pater immediatus, ut ipsum deponat et alium qui dignus sit eius loco substituat, monebitur ; quo non obstante extra dicta comitia Visitator poterit delinquentes priores per iuris vias a prioratu amovere. 100.  Acta illorum comitiorum redigentur in scriptis, et duo fient originalia, unum quod reponetur in archivo Capituli generalis apud Cistercium, alterum remanebit penes antiquiorem Visitatorem praedicate Observantiae. 101.  Mortuo uno ex praefatis Visitatoribus, cessante Capitulo generali, alii Visitatores cum aliquibus abbatibus eiusdem Observantiae, quos Visitatores duxerint advocandos, duos abbates vel priores nominabunt Rmo D. N. et quatuor primis abbatibus, ex quibus Rmus D. N. unum instituet in Visitatorem loco defuncti, iuxta *Breve* Alexandri PP. VII. Ceteris in ultimo Capitulo generali factis ordinationibus pro eadem Observantia in suo robore manentibus, in plenaria Ordinis potestate. 102.  Liceat R. D. de Valle Richerii celebrare in suo monasterio festum s. Georgii martyris sub ritu festi duarum missarum. Item, R. D. de Laude, festum ss. Hilarii et Bonifacii, sub eodem ritu. Item, et vener. abbatissae de Marquetta pro festo S. Rufinae. 103.  Conceditur monasterio monialium S. Antonii iuxta Parisios et ceteris monialibus quae sunt in urbibus vel iuxta eas, exponere SS. Sacramentum tribus diebus ante diem Cinerum, secundum consuetudinem locorum. 104.  Ad supplicationem R. D. de Victoria conquerentis de alienatione facta a R. D. Sitticensi praedii vocati Hofflein in Carniola, personis saecularibus etiam cum clausulis reversibilibus in favorem saecularium dominorum, et in magnum Ordinis detrimentum, et primo dicti monasterii ad quod praedium illud pertinebat ab anno 1609 ; Capitulum generale committit R. D. de Rhuna, Vicario generali provinciae illius, ut omni meliori modo procuret praedium illud a monasterio Sitticensi recuperari, declarans alienationem illius factam esse sine Ordinis consensu contra Apostolicas constitutiones ; ideoque nullam et invalidam fuisse et esse. 105.  Quia ex longiori mora monachorum nostrorum in monasteriis monialium, in quibus sunt confessarii, multae querelae Capitulo generali factae sunt, diffinitum est eos singulo quoque triennio teneri dimissionem officii sui in scriptis facere superiori illi a quo instituti fuerint, qui eos etiam quotiescumque voluerit, poterit ad nutum ab officio removere. 106.  Prohibetur cuilibet abbatissae aut alteri superiossae [superiorissae] Ordinis nostri, ne permittant ullum ex aliis religiosis Ordinibus, maximeque Mendicantium, aut etiam saecularibus, confessiones audire in nostris monasteriis, sine expressa licentia in scriptis obtenta a patre abbate aut Vicario provinciae, seu dictorum monasteriorum monialium commissario. 107.  Quoniam appellatio fr. Marci Jouin, monachi de Veteri villa, iudicata non fuit a commissariis ab ultimo Capitulo generali deputatis, qui huic causae vacare non potuerunt, committitur R. D. de Valle clara et de Charmeia, ut eam quamprimum fine debito terminent. 108.  Compatiens Capitulum generale misero statui monasterii monialium de Bonoloco in Foresio ab anno 1683, attestante Syndico generali provinciae, incendium passi, illud eximit a solutione debitarum ad hanc usque diem contributionum, et per decennium a solutione earum ad quas annuatim Ordini tenetur. 109.  Mandatur fr. Guillelmo de la Brosse, monacho et subpriore monasterii de Fonte frigido, ut quaslibet pecuniarum summas, quas etiam ex concionandi officio collegit, tradat cellerario praefati monasterii, impendendas urgentioribus illius necessitatibus, et etiam restaurationi praedii de Ventefarine. 110.  Super recursu ad Capitulum generale facto a vener. abbatissa de Vivario in comitatu Atrebatensi, de quibusdam gravaminibus sibi illatis in processu contra eam instituto a R. D. de Valcellis, committitur a Capitulo generali R. D. de Laude et vener. D. Michaeli Gousselaire, confessario monialium de Marquetta ; et scribatur ad Excell. Marchionem de Louvois pro obtinenda a Rege christianiss. licentia, ut ea ad suum de Vivario monasterium redeat iudicanda. 111.  Committitur patri abbati monasterii de Herkenroda ut provideat sorori Mariae Magdalenae de Lamboy, moniali illius monasterii, petenti sibi indulgeri de iniunctis poenis. 112.  Vicarius generalis Belgii informet de commodo et incommodo anniversarii, quod fundare intendunt in monasterio Vineae B. M. parentes sororis Mariae Clarae de Haës, et si aequum iudicet, illud acceptet. 113.  Approbat Capitulum generale hucusque facta et decreta in processu instituto contra R. D. de S. Salvatore Antuerpiensi a R. D. de Camberone, tunc Vicario generali per Belgium, maneatque eidem abbati de Camberone et R. D. Loci S. Bernardi, ut coniunctim vel divisim sine mora debitum finem huic processui imponant. 114.  Omnibus Ordinis nostri abbatibus, prioribus et conventibus, singulisque personis regni Poloniae ea omni qua pollet auctoritate praecipit Capitulum generale ut omni postposita mora inviolabiliter observent *Breve* Alexandri VII de anno 1666, pro reformatione generali Ordinis nostri emanatum. 115.  Non exauditur petitio R. D. Olivensis de extruenda domo Lauretana aut sepulchro Domini in monasterio suo. 116.  Viriliter agat commissarius generalis Poloniae pro revocando ad Ordinis gremium fr. Gabriel Bozey in sententia excommunicationis insordescente. 117.  Eadem die, pomeridianis horis, congregato Diffinitorio iuxta solitum, super querela ad Capitulum generale delata per D. Stephanum Bourcet, olim destitutum a prioratu de Balerna per priorem Claraevallis, commissarium adm R. D. de Claravalle, et postea de dicta destitutione appellantem ad Rmum D. N. ab eoque restitutum. Auditis commissariis ad hoc specialiter deputatis, et etiam R. D. de Firmitate et de Claravalle abbatibus, nec non dictis priore Claraevallis et Stephano Bourcet, praesens Capitulum generale praefatum D. Stephanum male destitutum et bene a Rmo D. N. in dicto prioratu restitutum declaravit, et in eo continuandum duxit. Quia tamen gravia de eo et de fr. Laurentio Aymé in eius loco olim substituto a R. D. de Claravalle in Diffinitorio dicta sunt, committit Capitulum generale D. Altinum Proust priorem de Oliveto et D. Claudium Gaudrivet subpriorem Cistercii, quatinus soluto Capitulo ad monasterium de Balerna coniunctim accedant, ibique de utriusque vita et moribus inquirant et usque ad sententiam diffinitivam inclusive procedant ; revocans ad effectum praesentium ad saepedictum monasterium de Balerna omnes illius monachos a monasteriis ad quae missi fuerunt. Interim dictus Laurentius maneat a divinis suspensus. Et quia citationi a Rmo D. N. ipsi factae inobediens in Capitulo non comparuit, statuit Capitulum generale, ut coram dictis commissariis compareat, ab eis propter inobedientiam iuxta leges Ordinis puniendus. 118.  Supplicatio vener. priorissae et conventus de Coiresio, ut ipsis solvatur a priore et conventu in Obazina pensio annua solita pro sustentatione earum confessarii, remittitur ad Vicarium provinciae, ut rem diffinitive iudicet. 119.  Moniales de Vallersheim reducantur opera patris abbatis ad Ordinis mores, habitum et instituta, etiam quoad recitationem divini officii, et titulum abbatissae quo superiorissa debet insigniri. 120.  Audiens Capitulum generale monasterium de Heisterbacho in utroque statu valde esse deformatum, praesensque periculum imminere si diutius remedium differatur ; mandat R. D. de Veteri monte et de Hemmenroda, ut infra menses monasterium illud et eius filias visitent et reforment, tam in capite quam in membris. 121.  R. D. abbates et alii contractuum examinatores retulere ad Capitulum generale de contractibus a se examinatis. 122.  Approbatur contractus 3 octobris 1669 inter Ill. Marchionem du Breuil, baronen [baronem] de Capreolo ex una, et conventum Cistercii ex altera partibus, pro limitendis finibus iurisdictionum bannanilatis furnorum, etc. 123.  Item, contractus 28 aprilis 1675 inter Iacobum Nigot, civem Antissiodorensem, ex una, et conventum Pontigniaci ex altera partibus, pro venditione quarumdam possessionum eidem Nigot sub censu annuo, praevio tamen examine faciendo de commodo et incommodo huius contractus a commissario, per Rmum D. N. deputando. 124.  Item, contractus 5. ianuarii 1675 inter conventum de Villario Betnach ex una, et Iacobum Carau, civem Metensem, ex altera partibus, pro venditione domus sitae Metis. 125.  Item, contractus 24 augusti 1675 inter Ill. D. Camillum Le Tellier, commendatarium Vallis lucentis ex una, et conventum eiusdem monasterii ex altera partibus, pro cessione terrae dictae Servins, ad sopiendas lites. 126.  Contractus 22 augusti 1684 inter commendatarium Fonteneti ex una, et conventum eiusdem monasterii ex altera partibus, pro translatione domus abbatialis, approbatur ea lege, ut 666 librae turonen. annuatim solvendae quamprimum reponantur apud notabilem civem, insumendae ad mentem dicti contractus, et de summae 4000 librarum applicatione tempore debito constet patri immediato. 127.  Approbatur contractus 26 martii huius anni inter conventum Albigniaci et D. Sylvanum des Louches, dominum de Varennes, quo commutantur aliqui redditus anni cum aliis. 128.  Item, contractus 18 februarii praesentis anni inter commendatarium Trisagii et conventum eiusdem monasterii, quo ceditur commendatario ususfructus bonorum a se recuperatorum. 129.  Item, ordinatio R. D. de Caduino 23 maii 1678 circa unionem membri dicti La Gomorie olim Faeziae uniti. 130.  Item, abbergamentum seu locatio in emphiteusim perpetuam 27 maii 1668 facta a procuratore Stamedii in favorem Iacobi Mollot, aliquot iugerum terrae in territorio de Monte meliorato. 131.  Item, simile abbergamentum eadem die et anno ab eodem procuratore in favorem Urbani Mollot, aliquot iugerum terrae ibidem. 132.  Reprobatur translatio 5 iulii 1673 inter monasterium de Bons ex una, et Ludovicum et Ioannem Iacobum Brisset ex altera partibus, qua venditur eis census et iurisdictio quaedam. 133.  Item, reprobatur contractus 2 martii 1660 inter Ollier patrem et filium, et conventum Mansiadae, quo ceditur eis grangia dicta Cacaires. 134.  Transactio 28 iulii 1685 inter monasterium de Haies et communitatem d’Entragues pro monte Combagion, approbatur ea lege, ut mille et centum librae turonen. inde provenientes applicentur in emptione alicuius fundi, de qua certiorem faciant abbatem Stamedii, patrem immediatum, vel Vicarium provinciae. 135.  Reprobatur contractus 23 iunii 1674 inter monasterium Sitticense et baronem Rues, quo venditur quoddam praedium. 136.  Approbantur donationes hoc saeculo factae et abbatibus Olivae in Prussia suo conventui de variis bonis. 137.  Instrumentum donationis factae ab abbate Premetensi conventui suo approbatur ea conditione, ut duo eiusdem monasterii monachi ad studia mittendi non mittantur Posnaniam, sed ad Ordinis collegia. 138.  Circa venditionem molendini pertinentis ad monasterium Obrense, commissarius generalis Poloniae informet de commodo et incommodo, et ad Capitulum generale referat. 139.  Circa contractum de die 12 maii 1686 pro introductione monialium de Columba in monasterium de Strata, dioecesis Ebroicensis, iuxta clausulas in dicto contractu contentas, auditis contractuum examinatoribus et Capituli generalis Promotoribus, censuit idem Capitulum generale dictum contractum non esse approbandum, sed Regi christianiss. cuius pietatis et solitae in Ordinem benevolentiae tot luculenta habet testimonia cum summa humilitate et submissione supplicandum, quatinus quamprimum fieri poterit, conventus monialium in dictum monasterium introducatur sub aequioribus quam hucusque factum est conditionibus, salvo iure R. D. de Pontigniaco et de Morimundo. 140.  Scribatur nomine Capituli Ill. et Rmo D. Nuntio Apostolico in Helvetia pro restitutione monasteriorum monialium in Rathausen et Eschenbach ab Ordinis unitate separatorum. 141.  Die 20, post missam conventualem, congregato de more Diffinitorio, Procurator collegii Parisiensis reddidit rationem status temporalis illius. 142.  Auditis receptoribus excusationum absentium abbatum et aliorum, qui ad Capitulum generale venire tenebantur, eas praesens Capitulum admisit. R. autem D. de Bello becco, de Valle dulci, et eos qui excusationem non miserunt, Capitulum generale citat, ut apud Cistercium ad instantiam Syndicorum provinciarum infra sex menses, quorum duo primi sint pro primo, duo alii pro secundo, et duo postremi pro tertio et peremptorio termino coram Rmo D. N. se sistant ; cui reverenter committit Capitulum generale, ut iis auditis, si rei inveniantur, declaret eos incurrisse poenas statutas contra remanentes a Capitulo. Et quia suspicio incidit Capitulo generali R. D. abbates Hispano-Belgii negligentes fuisse in procuranda revocatione inhibitionis factae ab Excell. Gubernatore, ne venirent ad praesens Capitulum, eos omnes et singulos monet Capitulum generale, ut ad proximum, omni postposita occasione, frequentes conveniant. 143.  Praecipit Capitulum generale Praesidi et Patribus regiminis Congregationis Calabriae et Lucaniae, ut infra annum eligant personas quae iuxta statutum erectionis illius veniant ad proximum Capitulum generale, et interim preparent omnia ad iter necessaria, ut nullus excusationi sit locus. 144.  Capitulum generale benigne admisit excusationes R. D. Praesidis Congregationis Lombardiae et Tusciae, praesentatas a R. D. abbate de Stamedio, Procuratore generali in Curia, et contentas in variis ad eum a dicto Praeside scriptis epistolis 2 februarii, 9 maii et 1 aprilis huius anni. Ut autem nullus amplius frivolis excusationibus sit locus, mandat et praecipit praesens Capitulum Praesidi, abbatibus et ceteris in proxime futuro eiusdem Congregationis Capitulo congregandis, ut eligant et deputent personas tales, quas mittere tenentur ad singula Capitula generalia. Quae sic deputatae indispensabiliter proximo Capitulo generali se praesentabunt ; quae electio et deputatio in ceteris successive celebrandis dictae Congregationis Capituli semper fiat. 145.  Eadem die, pomeridianis horis, congregato de more Diffinitorio, quoniam R. D. de Aureavalle, Visitator monasteriorum S. O. in Picardia et Campania, sententiam tulit suspensionis in D. Ioannem Joly priorem monasterii de Boheriis, donec a praesentis Capituli generalis commissariis de eius vita cognosceretur, idem Capitulum generale causam hanc remittit ad patrem abbatem fine debito quamprimum terminandam. 146.  Visitator eiusdem provinciae Picardiae S. O. procedat usque ad sententiam diffinitivam inclusive contra fr. Matheum Noël, monachum monasterii Bonifontis a R. D. de Aureavalle monitum et increpatum de violata saepe carnis abstinentia, ad quam ex professione sua tenetur. 147.  Super querimonia facta a fr. Marco Etienne, Promotore in processu criminali instituto a R. D. de Aureavalle, Visitatore S. O. in provinciis Picardiae et Campaniae, contra D. Claudium Houart, priorem monasterii de Bonifonte dioecesis Rhemensis, et aliquos eiusdem monasterii religiosos, de sententia seu ordinatione lata 26 aprilis proxime praeteriti a R. D. de Claravalle, qua recepit appellationem dicti Houart de processu contra se facto a dicto Visitatore, eumque iussit recipi et agnosci in priorem in dicto monasterio de Bonofonte, et alia decrevit, prout fusius continetur in dicta ordinatione. Auditis secretario et Promotore ipsius causae, atque etiam dicto D. de Claravalle ; visis et lectis actis totius processus, requirente Promotore Capituli generalis declarat praesens Capitulum ordinationem de die 26 aprilis nullam et invalidam fuisse et esse, partesque reponi in eo statu in quo erant ante eam ; mandans insuper in eodem monasterio de Bonofonte dictum Houart observare debere suspensionem seu interdictum contra se datum a praefato Visitatore ; et committens eidem D. de Aureavalle, aut eo renuente, Visitatori illius provinciae S. O. quatinus processum terminet usque ad sententiam diffinitivam inclusive, a qua appellari poterit per gradus in Ordine consuetos. 148.  Die 21, post missam conventualem, congregato iuxta solitum Diffinitorio, prohibet Capitulum generale, ne pensiones mittantur a superioribus monasteriorum ad scolares suos in collegiis, sed eas mitti mandat ad eorumdem procuratorem seu cellerarium, qui eas cum scolari recipiat. Decernit autem praesens Capitulum generale gravissime puniendos scolares illos, qui penes se pecuniam retinuerint. 149.  Committitur a Capitulo generali R. D. de Caduino visitatio, directio et reformatio collegii Tholosani, in plenaria Ordinis potestate, usque ad sequens Capitulum generale. 150.  Tum auditores et examinatores computationum retulere ad Capitulum generale computa Syndicorum et cellerarii Cistercii de receptis et expensis ; quae omnia probavit et acceptavit Capitulum generale. 151.  Audita violatione privilegiorum nostrorum erga monasterium de Langheimio, multis abhinc gravia passum contra congenitam Ordini nostro libertatem, Capitulum generale inhaerens cap. 2. Dist. II *Antiquarum Diffinitionum* mandat et praecipit proxime celebrando Capitulo Congregationis Superioris Germaniae, ut in eo serio tractent de amovendis pressuris quas patitur hoc monasterium ; et ad hunc effectum, si casus exigat, contributiones imponant et exigi curent prout ibi continetur. 152.  R. autem D. de Salem nomine Capituli generalis conveniet Celsiss. Principem D. episcopum Bambergensem, ut praefatum monasterium sinat sua libertate et immunitate gaudere. 153.  Tum. R. D. de Stamedio, Procurator generalis in Curia, retulit statum monasteriorum Calabriae et Siciliae, variaque negotia contra Congregationes Castellae et Lusitaniae. 154.  Mandat Capitulum generale Procuratori generali in Curia pro tempore existenti, ut incunctanter procuret Congregationes Castellae et Lusitaniae ad Ordinis unitatem redire, prosequendo executionem mandati auditoris Camerae Apostolicae, de servando ab eis interdicto lato ab ultimo Capitulo generali ad puniendam eorum contumaciam. 155.  Scribantur litterae ad Emum Cardinalem Ordinis Protectorem, cum ea qua decet reverentia et gratiarum actione, pro indefesso erga Ordinem studio. 156.  Plene informatum Capitulum generale de miserendo statu Congregationis Calabriae et Lucaniae, committit Procuratori generali in Curia, ut quamprimum ad omnia et singula illius Congregationis monasteria accedat, ea visitet et reformet in capite et membris ; Praesidem et Patres regiminis, ubi et quoties voluerit, congreget et statuat, quae ad illius seu illorum gubernium in utroque statu expedire iudicaverit. 157.  Gratiose remittit Capitulum generale monasterio de Ponte alto 300 libr. turonen. de contributionibus debitis, dommodo [dummodo] solvat intra annum pro termino peremptorio assignatum 396 libras, alias praesens gratia nulla sit. Reducit etiam idem Capitulum taxam annuae contributionis debitas a praefato monasterio ad 12 libras. 158.  Decernit Capitulum generale sororem Dargnies, monasterii de Lissaco professam, tenere ordinem debere post sororem de la Garde, eiusdem monasterii professam ; quae licet post illam habitum susceperit, eam tamen per 23 annos sine controversia praecessit, salvo tamen Ordinis statuto de praecedentia illius qui prius in Ordine habitum suscepit. 159.  Contributiones hucusque debitae a monasterio de Stella remittuntur, et de annua contributione taxatur ad tres libras. 160.  Prohibet Capitulum generale, ne acta seu diffinitiones praesentis et sequentium Capitulorum generalium unquam typis mandentur ; sed earum transumpta [transsumpta] authentica manuscripta expensis Ordinis fiant, quae ad R. adm quatuor primos abbates et singulos Vicarios generales seu Visitatores a Rmo D. N. transmittentur, ut ab iis publicentur in singulis monasteriis suarum provinciarum. 161.  Adiungit generale Capitulum provinciae Normanniae S. O. monasteria de Savigniaco et de Chalocheio. Item, provinciae Pictaviae monasteria de Bona aqua et de Faezia ; et provinciae Campaniae monasterium de Aureavalle, et monasterium monialium de S. Desiderio. 162.  Remittitur ad Vicarium generalem provinciae Ruthenensis supplicatio Antonii Poucher, canonici Nuciacensis, ut sibi refundantur expensae factae pro fr. Nigri monacho Fontis frigidi, dum graviter Nuciaci aegrotaret. 163.  Requirente Rmo D. N., participatio suffragiorum Ordinis conceditur Ill. et Rmo D. Francisco de Harlay, archiepiscopo Parisiensi, Duci et Pari Franciae, in qualicumque grati animi munimentum pro tot ac tantis beneficiis, quibus Ordinem universum tam munifice affecit, sibique amantissime devinxit. 164.  Idem conceditur in eadem forma, requirente Procuratore generali in Curia, Em. ac Rmis S. R. E. Cardinalibus Iacobo Fransono et Caesari d’Estrées. 165.  Item, Ioannae Franciscae des Granges uxori Amedei Pannevin, medici Ducis Sabaudiae, ad instantiam vener. abbatissae Bituminis. 166.  Nobili Antonio de Ruffi, Regis christianiss. a consiliis, cum uxore et tota familia. 167.  Praenobili D. Antonio Sohler consiliario Caesaris, et Electoris Trevirensis cancellario, et coniugi eius, ad instantiam R. D. Hemmenrodensis. 168.  Domino Petro Sommers benefactori, ad instantiam priorissae monasterii de Musenis apud Mechliniam. 169.  Eadem die, pomeridianis horis, congregato de more Diffinitorio, requirente Promotore, instituti sunt Vicarii generales seu Visitatores, Syndici provinciarum et alii publici officiarii Ordinis, videlicet : 170.  *Visitatores et syndici provinciarum. In tota Italia et insulis adiacentibus* : Visit. R. D. Ioannes, abbas de Stamedio Procurator generalis in Curia. — *In Polonia, Prussia et Lituania* : Visit. R. D. Ioannes, abbas de Landa, commissarius generalis ; Synd. R. D. Casimirus, abbas de Bledzouvio. — *In Silesia* : Visit. R. D. Bernardus, abbas de Grissovio ; Synd. R. D. Henricus, abbas de Henrichovio. — *In Bohemia, Moravia et LusaciaLusatia* : Visit. R. D. Laurentius, abbas de Osseco ; Synd. R. D. Eugenius, abbas Novae cellae. — *In Austria, Styria et Hungaria* : Visit. R. D. Clemens, abbas S. Crucis ; Synd. R. D. Candidus, abbas Montis Pomerii. — *In Carinthia et Carniola* : Visit. R. D. Alanus, abbas de Rhuna. — *In Congreg. Super. Germaniae* : Visit. R. D. Emmanuel, abbas de Salem. *In Suevia* : Visit. R. D. Elias, abbas de Caeserea [Caesarea]. — *In Franconia* : Visit. R. D. Albericus, abbas de Ebraco. — *In Helvetia, Alsatia et Brisgoia* : Visit. R. D. Carolus, abbas de S. Urbano. — *In Bavaria* : Visit. R. D. Martinus, abbas de Campo principum. — *In Infer. Germania et Tractu Rheni* : Visit. R. D. Aegidius, abbas de Veteri monte ; Synd. R. D. Robertus, abbas de Hemmenroda. — *In Principatu Leodiensi* : Visit. R. D. Emmanuel, abbas de Alna ; Synd. R. D. Antonius, abbas de S. Remigio. — *In Belgio Gallico* : Visit. R. D. Richardus, abbas de Valcellis ; Synd. D. Michael Gousselaire, confessarius monialium de Marquetta. — *In Congreg. Coronae Arragonum et Navarrae* : Visit. R. D. Benedictus, abbas de Petra ; Synd. D. Felix Gastessi de Attelu, diffinitor dictae Congreg. — *In ducatu Burgundiae* : Visit. D. Franciscus Fraipoux, prior de Fonteneto ; Synd. D. Philibertus, prior de Buxeria Aeduensi. — *In comitatu Burgundiae* : Visit. D. Paulus Chifflet, prior de Monte S. Mariae ; Synd. D. Edmundus Perrot, confessarius monialium de Battanto. — *In Lotharingia* : Visit. R. D. Ioannes, abbas de Villari Betnach ; Synd. D. Nicolaus Mathieu, prior de Vallibus in Ornesio. — *In Campania* : Visit. D. Gaspard Coquet, prior de Claravalle ; Synd. D. Daniel de la Hupproye [Huproye], prior de Tribus fontibus. — *In Insula Franciae* : Visit. R. D. Ioannes Edmundus, abbas de Fulcardimonte ; Synd. D. Hugo de la Croix, confessarius monialium S. Antonii Parisiensis. — *In Normannia* : Visit. R. D. Dominicus, abbas de Valle Richerii ; Synd. D. Laurentius Du Montier, prior de Bono portu. — *In Andegavia, Cenomania et Turonia* : Visit. R. D. Iulianus, abbas de Chalocheio ; Synd. D. Emericus de Fourcroy, prior de Pietate Dei. — *In Britannia Minori* : Visit. R. D. Ioseph Melchior, abbas de Precibus ; Synd. D. Ioannes Baptista Moreau, prior de Reliquiis. — *In Pictavia* : Visit. D. Altinus Proust, prior de Oliveto ; Synd. D. Gabriel Girard, prior de Frenada. — *In provincia Burdegalensi* : Visit. D. Bartholomeus La Caze prior de Gimonte ; Synd. D. Philibertus Mouchevaire, prior de Perigniaco. — *In provincia Ruthenensi* : Visit. D. Petrus Henrion, prior de Obazina ; Synd. D. Oliverius Guillaume, prior de Sylvanesio. — *In provincia Tholosana* : Visit. R. D. Petrus, abbas de Caduino ; Synd. D. Ioannes Maria Coppin, prior de Ardorello — *In Provincia* : Visit. D. Blasius Léaulté [Leaulté], prior de Thoroneto ; Synd. D. Ioannes Baptista Domenget, prior de Mansiade. — *In Delphinatu* : Visit. D. Ioachim de la Pierre, rector collegii Avenionensis ; Synd. D. Nicolaus de la Barrière, prior de Feneriis. — *In Alvernia* : Visit. R. D. Franciscus, abbas de S. Sulpitio ; Synd. D. Stephanus Prinstet, prior de Monte petroso. — *In Biturigia et Marchia* : Visit. D. Iacobus Ardelu, prior de Loco regio ; Synd. D. Ludovicus Guillaume, prior de Curia Dei. — *In Picardia* : Visit. D. Claudius Crescent, prior de Bello prato Belvacensi ; Synd. D. Nicolaus de la Mare, prior de Carocampo. 171.  *Vicarii generales monasteriorum S. O. — In Insula Franciae, Picardia, Campania et adiacentibus* : R. D. Ludovicus, abbas de Valle clara. — *In Normannia, Britannia Minori et adiacentibus* : R. D. Guillelmus, abbas de Veteri villa. — *In provincia Burdegalensi, Pictaviensi et adiacetibusadiacentibus* : R. D. Petrus, abbas de Columba. 172.  Procurator generalis in Curia romana : R. D. Ioannes Antonius, abbas de Stamedio. — Procurator generalis in Gallia : R. D. Ludovicus, abbas de Charitate Lingonensi. 173.  Quaerentibus deputatis Congreg. Arragoniae, an priores vacantium monasteriorum sint veri et legitimi superiores ? Capitulum generale respondit affirmative. 174.  Quia ad audientiam Capituli generalis ex relatione Procuratoris generalis in Curia, pervenit aliquos abbates Ordinis nostri in regno Poloniae quasdam conventiones iniisse cum Sereniss. Rege, quae libertatem in electionibus abbatum, imo ius eligendi laedunt ; Capitulum generale non obstantibus allegatis a R. D. de Bledzouvio approbare non valens huiusmodi conventiones, Procuratori generali in Curia mandat et praecipit, quatinus procuret a Sede Apostolica Ordinem in suo iure manuteneri. 175.  Committitur Vicario S. O. in Insula Franciae ut examinet an conventus de Barbello possit satisfacere anniversariis, ad quae tenetur, et quae ad modicum redditum devenire, et circa eorum diminutionem statuat quod aequum iudicaverit. 176.  Petitio eiusdem conventus, ut sibi restituatur a vener. abbatissa et conventu B. M. in Bosco Parisiis, quod defunctus D. Denison ipsis dedit pro fundatione unius anniversarii in earum monasterio ; remittitur ad Vicarium generalem Comm. Observ. in Insula Franciae et provisorem collegii Parisiensis. 177.  E diffinitione Capituli de anno 1683 de recipiendis novitiis quae incipit : *Ad querelam R. D. de Caduino*, (*n°* 50) deleantur haec verba : Declarat autem, et cetera quae sequuntur in ea diffinitione. 178.  Statuit Capitulum generale, nullas de cetero cuiusvis protestationes seu declarationes circa res, quae in Capitulis generalibus diffinientur, actis illorum inseri debere, salvo tamen iure uniuscuiusque et etiam subscribentium actis Capitulorum generalium. 179.  Monasteria Visitatorum, quae sunt in provinciis quarum sunt Visitatores, visitabuntur singulis annis a suis patribus immediatis, vel eorum commissariis. 180.  Die 22, pomeridianis horis, congregato Diffinitorio, incepta fuit lectio actorum praesentis Capituli generalis. 181.  Quia aliqui ex supra nominatis ad *Ritualis* examen deputatis, huic officio apud Cistercium vacare non poterunt, Capitulum generale illis adiungit R. D. de Stamedio et de Charitate, necnon priorem Fonteneti et suppriorem Cistercii. 182.  Die 23, post missam in pontificalibus celebratam a R. D. de Marciliaco, congregato Diffinitorio, continuata fuit lectio actorum praesentis Capituli. 183.  Eadem die, pomeridianis horis, congregato de more Diffinitorio, approbata fuere acta praesentis Capituli generalis et subsignata a Rmo D. N. et ceteris R. D. Diffinitoribus, excepto R. D. de Parisio qui nudiustertius ob infirmitatem cum licentia a Cistercio discessit. 184.  Sic signatum fr. Ioannes abbas generalis Cisterciensis, fr. Claudius abb. Firmitatis, fr. Iacobus abb. Pontigniaci, fr. Petrus Bouchu abb. Claraevallis, fr. Benedictus abb. Morimundi, patres abbates de Caduino, de Fulcardimonte, de Valcellis, de Hemmenroda, de S. Sulpitio, de Salem, de Valle clara, de Villeribus Betnach, de Porta coeli, de Valle Richerii, de Columba, de Laude, de Alta sylva, de Alna, de Petris, de Precibus, de S. Urbano, de Bledzouvio, de Charitate, de Chalocheio et de Veteri villa. 